Imtella' Lulju 11, 2021 - Aġġornata 11 Ta' Lulju, 2021 4:41pm Rapport: Adrian Spiteri L-Awtorità Reġjonali għall-Iżvilupp ta' Għawdex nediet il-viżjoni soċjo-ekonomika għall-10 snin li ġejjin. L-istrateġija li tinkludi wkoll proċess ta' konsultazzjoni se jiffoka fuq tmien oqsma għall-iżvilupp sostenibbli tal-gżira Għawdxija fosthom il-ħarsien tal-ispazji pubbliċi, l-infrastruttura u l-iżvilupp ekonomiku. Permezz ta' 88 miżura l-Awtorità Reġjonali għall-Iżvilupp ta' Għawdex, li twaqqfet is-sena li għaddiet, nediet l-ewwel strateġija tagħha għall-gżira Għawdxija. Waqt it-tnedija tal-proċess ta' konsultazzjoni, li huwa parti integrali minn din il-viżjoni, il-Kap Eżekuttiv tal-Awtorità Mario Borg qal li l-istrateġija għall-10 snin li ġejjin tenfasizza li Għawdex jibqa' distint minn Malta waqt li jkomplu jinħolqu l-opportunitajiet f'din il-gżira, kemm għan-negozji, investituri u ħaddiema. Iċ-Ċermen tal-Awtorità Reġjonali għall-Iżvilupp ta' Għawdex, Michael Grech, qal li l-istrateġija se sservi ta' pjan biex il-proġetti u l-miżuri li se jiġu implimentati f'Għawdex fis-snin li ġejjin isiru b'mod ippjanat u b'rispett lejn l-istess l-istrateġija. "Dan id-dokument qiegħed juri l-miri u l-istrateġiji li jixtieq juża Għawdex f'dawn l-10 snin li ġejjin biex kemm jista' jkun inġibu lil din il-gżira dejjem 'il quddiem u għall-aħjar, sewwa għar-residenti tagħha u għall-Maltin inġenerali". Il-Ministru għal Għawdex Clint Camilleri qal li l-istrateġija se tkun imfassla mill-Għawdxin biex jiġu stabbiliti l-bżonnijiet u l-isfidi ta' din il-gżira. "Sabiex jitfassal dan id-dokument u naraw li jiġi implimentat fl-10 snin li ġejjin. Dan huwa proprju kif qiegħed jimxi l-Gvern anke permezz tal-awtoritajiet tiegħu sabiex fl-aħħar mill-aħħar il-politika għal Għawdex tkun proprju mfassla min-nies tal-istess lokal, tal-gżira Għawdxija". L-istrateġija tħares ukoll lejn l-iżvilupp ta' niċeċ ekonomiċi ġodda, l-impenn lejn il-ħarsien tal-ambjent naturali flimkien mat-tisħiħ tas-settur kulturali, artistiku u storiku. Id-dokument ta' konsultazzjoni dwar il-viżjoni għall-gżira Għawdxija huwa aċċessibbli fuq is-sit elettroniku tal-Awtorita, grda.mt.